Până pe 15 martie, toate școlile cu media notelor sub 7 la simularea pentru Evaluarea Națională trebuie să transmită planurile de intervenție în vederea remedierii situației. În Prahova, după simularea la matematică, în 159 de școli din 164, elevii au luat note mai mici sau egale cu 7, în timp ce, la română, în 116 unități, absolvenții au luat medii mai mici sau egale cu 7.
Tot până pe 15 martie, școlile trebuie să stabilească modul de lucru pentru îmbunătățirea performanțelor elevilor.
Citește și: Peste 3000 de elevi prahoveni nu au luat notă de trecere la simularea de la matematică. Profesor: "Ar trebui să fie un semnal de alarmă"
În Prahova, potrivit ISJPH, profesorii de limba și literatura română și cei de matematică vor face ore suplimentare, la școală, cu absolvenții de gimnaziu, în vederea sedimentării materiei.
Citește și: Peste 3000 de elevi prahoveni nu au luat notă de trecere la simularea de la matematică. Profesor: "Ar trebui să fie un semnal de alarmă"
"Oricum, în conformitate cu Legea învățământului preuniversitar nr. 198/2023, în activitatea personalului didactic de 40 de ore pe săptămână, desfășurată zilnic timp de 8 ore, sunt incluse activități didactice de predare-învățare-evaluare și de instruire practică și examene de final de ciclu de studii, conform planurilor-cadru de învățământ, de pregătire pentru evaluări/examene naționale și/sau pentru obținerea performanței educaționale, precum și de învățare remedială. (art. 270, alin. (1), lit. a). Așadar, pregătirea pentru evaluările/examenele naționale sau activitățile remediale are caracter obligatoriu", au precizat reprezentanții Inspectoratului Școlar Județean Prahova.
După simularea Evaluării Naționale, în județ, doar doi candidați din cei 6210 au luat 10 curat. 3353 de elevi au obținut medii sub 5 la matematică și alți 1220 la română.